
			EPILOG – Å LEVE MED LYSET

			SYMBOLENES SPRÅK

			Hvert kapittel innledes med et symbol som vever ordene sammen med et eldre språk – et språk av former, lys og bevegelser. Mellom linjene ligger spor av energi, rytmer og kosmiske impulser som veileder deg dypere inn i Maria-lyset og gjennom din egen indre portal.

			Symbolene i boken bærer en vibrasjon, en hensikt og en invitasjon. De kan leses med øynene, men de mottas med kroppen, intuisjonen og hjertet. Hvert symbol representerer et rom av energi som støtter reisen din inn i ditt eget hellige landskap.

			La symbolene berøre deg, og la dem hjelpe deg å huske det du alltid har båret med deg. 

			PORTALSPIRALEN

			En spiral som viser sjelens vei innover, lag for lag, gjennom det skjulte, det sårede og det hellige. Den minner deg om at healing er en evig bevegelse.

			
					Energi: Transformasjon, dybde og sjelens reise innover.

			

			DEN UFULLSTENDIGE PERLEMORSIRKELEN

			En sirkel som med vilje står åpen. Dette er portalen du trer gjennom, inn i det ukjente og inn i deg selv. En sirkel som inviterer i stedet for å stenge.

			
					Energi: Overgang, evig bevegelse og det åpne, hellige rommet.

			

			LYSDRÅPEN

			En dråpe av rent, mykt Maria-lys. Det er essensen av helbredelsen som faller presist der du trenger den mest. En dråpe av nåde, en dråpe av klarhet.

			
					Energi: Renhet, healing og intuitiv innsikt.

			

			VINGEBUEN 

			[image: ]

			To buer som danner en usynlig omfavnelse. Den løfter sårbar­heten, beskytter reisen og minner deg om at du aldri går alene. Her hviler den feminine kraftens beskyttelse.

			
					Energi: Oppdrift, beskyttelse og Maria-lysets omsorg.

			

			SØLVSTJERNEN

			Et diskret, sekskantet gnistpunkt. Kilden til klarhet, den indre sannheten og stemmen som alltid vet. Et lys som våkner i takt med deg.

			
					Energi: Sannhet, bevissthetens våkne punkt og indre puls.

			

			Må symbolene støtte deg, speile deg og åpne nye dører akkurat der du står på din reise.

			FORORD 

			Anam Solas- Tilbake til Maria-lyset

			Reisen gjennom portalene til Lysets arkiv.

			Boken er skrevet for både erfarne og søkende lesere. Noen kapitler vil kjennes nære, andre mer fjerne. Stans når noe berører deg, og gå videre hvis det er noe som kjennes uforståelig akkurat nå. Noen setninger kan du kanskje bare la flyte gjennom kroppen, før de plutselig gir deg en mening når tiden er moden.

			Mitt håp er at boken inviterer deg til å lytte til det som allerede vet i deg, innerst inne. Hvis du underveis kjenner behov for en pause - ta den. Hvis du kjenner motstand så bli nysgjerrig. Les med et åpent sinn, og med begge føttene godt plantet i ditt eget liv.

			I min forrige bok, Det Hellige i deg, fortalte jeg om min spirituelle vei fra sykdom til åndelig oppvåkning, om mine læremestre, sjelens vekst, sjamanens sti og møter med andre dimensjoner. Jeg introduserte også Iliuka - den eldgamle spiriten som taler gjennom et medium og svarer på våre undringer. Iliuka har en antatt opprinnelse fra Tibet for ca. 40 000 år siden, men taler også fra tider før denne epoken, blant annet Atlantis, Lemuria og Pleiadene. 

			Denne gangen er han ikke en direkte stemme i boken. I stedet deler jeg en dypere innsikt i de spørsmålene jeg stilte han, og svarene som han formidlet – ofte i en mer abstrakt form. Jeg hadde ennå en vei å gå før jeg kunne integrere og huske mer.

			I sluttfasen av boken «Det hellige i deg» skrev jeg følgende:

			Søk inn i det hellige i deg.

			Se innenfor og bortenfor, inn i din egen portal. 

			Det er kun der vi finner det komplekse og totale svaret om oss selv.

			Din kraft er så uendelig mye større enn du tror.

			Søk inn i den kodede livsnedskrivningen - det hellige i deg.

			Du er alt du søker. 

			Rett etter at boken var lansert, deltok jeg på et nytt Iliuka-råd. Han sa: «Vi ser det er velsignede belesninger.»

			Ordene gjorde meg stolt og glad, men han fortsatte med noe som vakte både undring og ærefrykt: «Den står ved portalen, men har ennå ikke trådd inn.» 

			Jeg forstod ikke helt hva han mente da. Jeg ble usikker og tenkte han mente en annen portal som ledet meg ut i det enorme universet utenfor meg selv. Han spurte meg også om jeg var klar til å motta nye «skrifter», noe jeg svarte ja til. Under samtalen kjente jeg langt inn i brystet at innholdet i de nye «skriftene» ville handle om Maria- energien. Det føltes altfor stort, og jeg kviet meg. 

			Etter mye grubling, og etter hvert som nye budskaper og dikt kom igjennom meg, innså jeg at jeg ikke bare renset dette livet, men selve sjelens reise. Jeg begynte å forstå betydningen av hans råd om å lese min egen bok litt nøyere. I min lengsel etter noe bortenfor meg selv, hadde jeg ikke fullt ut forstått at målet var en forening med mitt eget indre. Min søken hadde ført meg til portalen, men ennå ikke igjennom. 

			Mange spør om jeg er religiøs. Jeg er ikke det i tradisjonell forstand. Det jeg skriver om, er erfaringer av noe iboende. En hellig kraft som ulike tradisjoner har gitt mange navn, og det jeg skriver om Maria og Kristus er symbolsk og erfaringsbasert, ikke dogmatisk. For meg representerer de feminine og maskuline kvaliteter i mennesket - balanse, kjærlighet og kraft. Det handler om å huske det hellige som allerede lever i oss gjennom erfaring, kropp og hjerte. Dette er en bok om sjelens vei, om hvordan livet gir tegn når du våger å gå i riktig retning, og hvordan det feminine lyset våkner i oss.

			Mystiske erfaringer skyldes ikke mangel på logikk. Ofte er det omvendt. Et både sterkt og strukturert sinn, sammen med en kropp som er trent gjennom kunst, rytme, disiplin som dans, trommer og sjamanistisk praksis, gir rom for utvidede bevissthetstilstander uten at de tar overhånd. Det å undre seg og analysere symbolikk, fremfor å trekke bastante konklusjoner, er tegn på sunn integrasjon. 

			Jeg har aldri tvilt på at det finnes flere dimensjoner enn den vi ser med øynene. Det jeg har opplevd av synkronitet, tegn og glimt av andre virkelighetslag, har til alle tider vært beskrevet av mystikere, kunstnere og urfolk. Meningen er at vi skal lære av det ekstraordinære og samtidig leve her og nå. 

			Velkommen inn gjennom portalene til Lysets arkiv.

		

	
		
			KAPITTEL 1

			KALLET TILBAKE TIL MEG SELV

			Vi vender tilbake til oss selv gjennom lag av tid, minner, historier og sjelens gamle språk. Bak alt vi har båret, fryktet eller glemt, finnes en indre port som leder til et kjærlighetsfullt univers. 

			I det hellige i oss selv ligger gjenkjennelsen av vår egen sannhet - en psykologisk og spirituell terskel. Det er en indre reise som utvider seg etter hvert som sjelen modnes. For å komme helt inn, må vi være villige til uredd å tre inn i prosesser som til tider er både smertefulle og tunge. Gaven er at intuisjonen, den kreative kanalen åpnes, og vi kan stå stødigere og mer jordet i oss selv. 

			Jeg visste ikke at portalen allerede stod åpen, før jeg våget å stå stille lenge nok til å høre den kalle på navnet mitt. Dette er historien om hvordan jeg fant veien hjem til en stemme jeg alltid har hatt med meg, men som jeg aldri fullt ut har våget å lytte til. Noe i meg bar et minne jeg ennå holdt tilbake. Det føltes kjent, men samtidig altfor stort til å skjønne for den kroppen jeg lever i nå.

			Et sted mellom tvil og gjenkjennelse åpnet det seg sakte et rom som kun sjelen min kjente til - en forløsende strøm av informasjon som minnet meg på en eldgammel sannhet. En identitet jeg hadde i andre tider og andre liv, lenge før jeg ble den jeg er her nå. Gjennom meditasjoner hadde jeg allerede sett glimt av fragmenterte minner. Selv om jeg fikk bekreftelser av den kloke spiriten Iliuka, var helheten fortsatt uklar. Uansett hvor tankene førte meg, krevde den indre prosessen at jeg begynte å lytte. 

			Maria-lyset begynte å røre på seg i meg lenge før jeg forstod hva det var. Det var en kraft som representerte noe ursterkt - den samme urkraften jeg hadde søkt gjennom tiår med flamenco i Andalusia, i pilgrimsvandringer, i sjamanutdannelsen og i naturens ånd. Jeg måtte først lære å lande med føttene på jorden før jeg kunne ta imot dette lyset. I mange år følte jeg meg som en fremmed her, alltid med blikket vendt mot stjernene jeg kom fra. Men gjennom flamencoens rytmiske trinn, urfolks visdom og medisinhjulets sirkler, kan jeg være et verktøy som Maria-lyset kan strømme gjennom uten at jeg «brenner opp» eller forsvinner ut av kroppen. Maria-lyset står for ur-femininitet og er en ren bevissthet som bærer kjærlighet til jorden. Det hellige feminine i fullspekterbredden. 

			Selv om det føltes overveldende, var det umulig å skyve det bort. Jeg forstod at når lyset har gjenkjent deg, kan du ikke lenger glemme hvem du er. For når stjerneminnet våkner, er det ikke du som finner veien, men veien som finner deg. Du trenger bare å la lyset som en gang formet deg forme deg igjen.

			Stjerneminnet våkner i tre faser:

			Fase 1: Gjenkjennelse av steder, symboler og mennesker som føles kjente uten grunn.

			Fase 2: Åpning: Kroppen begynner å bære mer lys, ofte gjennom indre uro, tårer, sterke drømmer eller dype intuisjoner.

			Fase 3: Integrasjon: Du husker uten å se bilder og vet uten å forstå hvordan. Du føler deg mer deg enn du noensinne har vært.

			Det var begynnelsen på reisen tilbake til min egen essens - til kvinnen før historiene og til prestinnen jeg alltid har vært i sjelens dypeste lag. Noe urgammelt våknet i meg - den tause styrken som finnes i fjell og røtter, i steiner som har ligget i tusen år uten å miste sin form. Sjamanens arv i meg gjorde at jeg kunne stå stødig. For mens lyset alene kan gjøre oss flytende og jorden alene kan gjøre oss tunge, gjør foreningen av de to oss hele.

			Jeg begynte å huske følelsen av å være en del av alt levende - den dype aksepten av steinen, treet, fuglene og mennesket som bærer samme pust og samme rytme. Alt vibrerer i et større felt, og sjelen min har for lengst sagt ja til å være i forbindelse med det.

			Maria-lyset føltes som lysende himmel over meg, mens sjamanens kraft var jord under meg, og i midten stod jeg som en bro mellom verdener. Jeg var her for å gjenopplive en stemme som var eldre enn navn og tid - en stemme som ikke bare tilhørte meg, men hele menneskeheten.

			Da jeg gjenkjente denne stemmen, ble jeg fylt av styrke og ro. Jeg forstod at reisen tilbake til meg selv handlet om noe annet enn retur, men en gjenoppvåkning. Jeg merket hvordan kroppen husket før sinnet. En varme steg fra magen som gløden av noe urgammelt. En urkraft som bare ønsket at jeg skulle huske hvem jeg var før verden fortalte meg hvem jeg skulle være. 

			Maria-lyset sto rundt meg som et mildt rom med en urokkelig styrke. I dette lyset startet en smertefull, men nødvendig prosess. Restene av det gamle måtte vike for å gi plass til det nye. Tiden var inne for å klippe båndene til det som holdt meg fast. For andre kunne det kanskje oppfattes som selvopptatthet, men i virkelig­heten var det selverindring. Sjelen hadde ventet for lenge på dette. Nå var det sjelens tur. 

			GI SLIPP PÅ GAMLE SÅR

			Sjelen lengter etter frihet og fornyelse,

			etter å gi slipp på rekken av gamle sår.

			De kan føles uendelig.

			Tiden døyver smerten,

			men sårene gnager på innsiden og formørker nåtidens glede.

			Jeg hørte tydelig veiledningen:

			Bruk pusten.

			Se for deg ansiktene som har forvoldt deg smerte.

			La minnene slippe til.

			Pust inn hver episode, hvert vonde ord.

			Pust så ut minnet, og gi slipp.

			Gi rom for ny pust og et liv du fortjener.

			Mange ord har blitt kastet mot deg

			for å frigjøre en indre smerte hos den andre.

			Du har fremstilt deg selv som den sterke, 

			den som bar andres byrder.

			Dette er en rolle du nå kan velge bort.

			Når harde ord rammer deg, 

			se heller smerten i den andres øyne.

			En frustrasjon de ikke klarer å bære, 

			og du blir mottageren.

			Har du stor nok kjærlighet i deg

			til å omfavne smerten 

			og samtidig frigjøre den fra ditt eget felt?

			Med ny styrke kan du se situasjonen

			med dypere forståelse.

			Det trengs ingen forklaring

			annet enn at du stille kan si;

			«Jeg ser din smerte, men den er din og ikke min.»

			Du er vitnet og ikke synderen.

			Med klarnet blikk

			kan skammen og sorgen 

			over gamle sår

			endelig frigis.

			Tiden skal viske ut smerten,

			og din bevissthet kan starte i et nytt lys.

			Samle trådene fra fortidens skygger,

			og du vil se et mønster som gjentar seg.

			Du forblir mottageren av andres smerte 

			så lenge du møter deg selv med skyld -

			fordi du tror du, må være det perfekte mennesket.

			Vi har alle såret.

			Vi har sagt ord som ble misforstått.

			Vi har handlet i uforstand uten å forstå rekkevidden.

			Vi snubler.

			Vi faller, gang på gang, gjennom livets utfordringer.

			Men meningen er større forståelse,

			ikke kapsling av gamle sår.

			Meningen er tilgivelse av deg selv.

			Tilgivelse av livets motstand.

			Tilgivelse av dem som påførte deg sår.

			Dette er den eneste sanne helbredelsen.

			Gi slipp på de gamle sår – 

			i sammenheng, i helhet.

			Tiden er inne for å leve uten tyngden av det

			som aldri var ment å bæres videre.

			--------

			Da dette budskapet fikk rom i meg, startet en integrasjon som førte til uventede endringer. Så fort jeg sluttet å gå inn i de gamle mønstrene, men i stedet ble værende i meg selv uten å forklare eller forsvare, skjedde et viktig skifte. Samtaler ble enklere fordi jeg endret min egen posisjon, i stedet for å forsøke å endre den andres. Kroppen valgte trygghet fremfor reaksjon.

			Det fineste var at når jeg ikke lenger lot meg trekke inn i mønsteret, gav jeg også andre frihet til å slippe det. Jeg forstod at jeg kunne være i enhver relasjon uten å forlate meg selv. Mange av oss tror underbevisst at fred krever at vi gir etter, men sann fred springer ut av indre stabilitet. 

			EN GOD ØVELSE FOR INDRE STABILITET

			For deg som bearbeider gamle sår eller står fast i utmattende relasjonsmønstre. 

			
					Visualisering: Se for deg personen du ønsker komme i bedre balanse med. Se deretter deg selv stå rett foran dem.

					Forankring: Kjenn føttene mot underlaget. Trekk pusten rolig inn og pust ut hver affirmasjon.

					Affirmasjon: Si;

			

			«Jeg står her.» 

			«Jeg er ikke på vei bort fra meg selv.» 

			«Jeg forlot ikke meg selv i dag.»

			Du trenger ingen forklaring eller umiddelbar løsning. Det handler kun om å innta en indre posisjon. Relasjoner endres energetisk lenge før ordene finner form. Her våkner evnen til å være i kjærlighet - uten selv å forsvinne.

